Kaksi samannäköistä autoa taittaa päivittäin työmatkaa moottoritiellä. Toinen näistä on rekisteröity halvemman verotuksen pakettiautoksi, jolla saa ajaa vain satasta. Syyllistyykö 120 kilometrin tuntivauhdilla etenevä pakettiautoilija vain ylinopeuteen vai kiertääkö hän myös veroja?

Esimerkkitilanteessa kaksi Volkswagen Caddy-mallista autoa ajaa päivittäin työmatkaa Lahden ja Helsingin väliä. Toinen näistä on pakettiauto, josta puuttuvat takamatkustajien istuimet. Pakettiautoilija maksaa ajokistaan henkilöautoilijaan verrattuna matalaa käyttövoimaveroa.

Lakia noudattaen satasen nopeutta ajavan pakettiauton pitäisi viipyä esimerkin mukaisella edestakaisella moottoritieosuudella 15 minuuttia pitempään. Viikossa se tarkoittaa tuntia ja varttia.

Entä, jos pakettiautoilija ajaa liikennemerkin sallimat, mutta pakettiautolle kielletyt 120 kilometriä tunnissa? Poliisi ei päältäpäin voi nähdä, onko ajoneuvo henkilö- vai pakettiauto.

- Minun mielestäni se on vain ylinopeutta, eikä verorikos, sanoo verot valmistelevan valtiovarainministeriön vero-osaston hallitusneuvos Merja Sandell.

- Mekin käsittelemme sen ylinopeusjuttuna, toteaa harmaaseen talouteen erikoistunut komisario Antti Koskela Liikkuvasta poliisista.

Tarkemmin ajateltuna sittenkin veronkiertoa?

Liikenteen turvallisuusvirasto Trafille kysymys ylinopeutta ajavien pakettiautojen mahdollisesta veronkierrosta tuli yllättäen.

Valtiolle vuosittain reilulla 700 miljoonalla ajoneuvoveroja keräävälle ja lähes seitsemän miljoonaa ajoneuvoverolippua lähettävälle Trafille ongelma ei ole koskaan tullut edes mieleen.

- Tässä ollaan harmaalla alueella. Emme ole tuolta kantilta asiaa pohtineet, mutta nyt varmaan pohditaan, sanoo Trafin liikenteen hinnoittelusta vastaavan osaston johtaja Juha Kenraali.

- Tosi mielenkiintoinen näkökulma. Tämä otetaan meillä nyt keskusteluun, sanoo myös Trafin ajoneuvoverotuksen yksikönpäällikkö Tuovi Tervasmäki.

Tullin ajoneuvoveroasiantuntija Jarkko Fagerström toteaa, että hänkään ei ole asiaa aiemmin pohtinut.

- Ensimmäinen ajatus on, että ei tästä saa verorikosta. Veropetos edellyttää nimittäin tahallista tai törkeää tuottamusta. Mutta miten näyttää toteen, että tahallisesti kiertää veroja? Verorikosta kun ei lain mukaan voi tehdä vahingossa, tulliylitarkastaja Jarkko Fagerström sanoo.

Kuormurilla kovaa ja halvalla

Entä, jos pakettiauto rekisteröidään kuorma-autoksi. Silloin ajoneuvon perusveroa ei mene lainkaan. Esimerkiksi Mercedeksen Sprinter-mallista autoa on liikenteessä sekä paketti- että kuoma-autona. Kuormurilla korkein sallittu nopeus on kuitenkin vain 80 kilometriä tunnissa.

Kun tällaisella pakettiauton näköisellä kuorma-autolla ajaa moottoritiellä 120 kilometriä tunnissa, on ylinopeutta 40 kilometriä tunnissa. Tällaisessa tilanteessa lakikin tuntuu joustavan.

- Me käsittelisimme tällaisenkin ylinopeusjuttuna. Ei lähde korttikaan. Meillä on erikseen lievempi taulukko alle nelitonnisille ajoneuvoille. Ei pamahda niin korkeita sakkomääriä, sanoo komisario Antti Koskela Liikkuvasta poliisista.

Jos henkilöauton kuljettaja ajaisi 40 kilometriä tunnissa yli sallitun, olisi hän sen jälkeen jalkamies.

Laki ei tällä hetkellä taivu siihen, että esimerkiksi toistuvasti pakettiautolla henkilöauton nopeuksilla päästelevä kuljettaja tuomittaisiin maksamaan henkilöauton käyttövoimaveroa jälkikäteen. Myöskään kuormuriksi rekisteröidyn auton kuljettajalle ei takutuvasti lankea ajoneuvoveron perusveroa, vaikka jatkuvasti ajaisi ylinopeutta.

Vertailun vuoksi; autoverovapaan moponsa liialliseen vauhtiin virittävän on kiinni jäädessään pelättävä, että postiluukusta tipahtaa takautuvasti Trafin lähettämä moottoripyörän verolappu.